
1) Τι γνωρίζετε για το γονιδίωμα; 
Το σύνολο των γονιδίων του DNA, τα οποία βρίσκονται αποθηκευμένα στα χρωμοσώματα του πυρήνα, αποτελούν το γονιδίωμα.  
Στη συνέχεια το ερώτημα που απασχόλησε τη Γενετική ήταν το εξής: 
· Πώς μεταφέρεται η γενετική πληροφορία που είναι κρυπτογραφημένη στο γονιδίωμα από γενιά σε γενιά αναλλοίωτη; 
· Δηλαδή, ποιο είναι το μυστικό της κληρονομικότητας;
· Η απάντηση δόθηκε από τους Watson και Crick. Υποστήριξαν ότι μια βασική ιδιότητα της λειτουργίας του DNA είναι να σχηματίζει απολύτως όμοια θυγατρικά μόρια με τον αυτοδιπλασιασμό του.
· Το φαινόμενο αυτό ονομάζεται αντιγραφή ή διπλασιασμός του DNA και είναι ένας από τους ρόλους που καλούνται να παίξουν τα χρωμοσώματα.
· Μια άλλη ιδιότητα του DNA είναι η λειτουργία της μεταγραφής της γενετικής πληροφορίας, δηλαδή η δυνατότητα να προγραμματίζει και να διαβιβάζει πληροφορίες για τη βιοσύνθεση των πρωτεϊνών. 
· Η μεταγραφή αυτή επιτυγχάνεται μέσω του mRNA. 
2) Τι γνωρίζετε για τη βιοτεχνολογία;
Σήμερα ως βιοτεχνολογία ορίζεται η χρήση τεχνικών, οι οποίες προκύπτουν από την έρευνα στο πεδίο της βιολογίας, για την παραγωγή προϊόντων που στοχεύουν στη βελτίωση της υγείας των ανθρώπινων, ζωικών και φυτικών οργανισμών.  
Η βιοτεχνολογία 
· θα πάρει εντελώς διαφορετική τροπή με την ανακάλυψη της διπλής έλικας του DNA το 1953 από τους Watson και Crick, η οποία τιμήθηκε με βραβείο Νόμπελ. 
· Μαζί με τις νέες ανακαλύψεις δημιουργήθηκε και πλήθος ηθικών προβλημάτων. Το ερώτημα που γεννήθηκε ήταν αν θα μπορούσαν να παρέμβουν στην κληρονομικότητα ενός οργανισμού και να αξιοποιήσουν ανάλογα αυτή την παρέμβαση.  
· Έτσι εμφανίστηκαν η γενετική τεχνολογία και γενετική μηχανική, δύο νέα «προϊόντα» της βιοτεχνολογίας. 
3) Τι γνωρίζετε για τη γενετική τεχνολογία;
Η γενετική τεχνολογία 
· θα μπορούσε να οριστεί ως το σύνολο των ανακαλύψεων και εφαρμογών που σχετίζονται με όλες τις λειτουργίες και ιδιότητες της πρώτης μορφής ζωής, του κυττάρου.
· Κυρίως όμως εννοείται με τον όρο αυτό οτιδήποτε έχει σχέση με τον τρόπο αναπαραγωγής, εξέλιξης και κληρονομικής έκφρασης του κυττάρου.
· Μάλιστα ο τρόπος αναπαραγωγής δίνει τη δυνατότητα στους ειδικούς για ρυθμιστικές παρεμβάσεις.  Οι πιο γνωστές παρεμβάσεις είναι η γενετική μηχανική, η χαρτογράφηση του γονιδιώματος των οργανισμών και η κλωνοποίηση.
Με τον όρο γενετική μηχανική
· νοείται μια σειρά από μοριακές τεχνικές, οι οποίες επιτρέπουν την απομόνωση και μεταφορά γονιδίων από τα κύτταρα ενός οργανισμού στα κύτταρα ενός άλλου, με τρόπο ώστε τα γονίδια αυτά να ενεργοποιηθούν και να εκφραστούν στον τελευταίο, που αποτελεί τον οργανισμό δέκτη. 
· Επαναστατική ώθηση στη γενετική μηχανική έδωσε η ανακάλυψη ορισμένων ενζύμων με το όνομα περιοριστικές ενδονουκλεάσεις. Αυτά τα ένζυμα έχουν τη δυνατότητα να τέμνουν το DNA σε ορισμένα ειδικά σημεία που αναγνωρίζουν επάνω του. Ο γενετικός μηχανικός χρησιμοποιεί το ένζυμο, το οποίο επιθυμεί κατά περίπτωση.    
4) Τι γνωρίζετε για τη δημιουργία του Προγράμματος ELSI; Με ποια θέματα ασχολείται; 
Μια από τις μεγαλύτερες συνεισφορές του Τζέιμς Γουώτσον, ενός από τους δύο νομπελίστες που ανακάλυψαν τη δομή της διπλής έλικας του DNA(1962), είναι η διαπίστωση ότι η γνώση που αποκομίζεται από τις μελέτες του γονιδιώματος θα είχε ευρύτερες ιατρικές και κοινωνικές επιπτώσεις. 
Αυτό οδήγησε το 1989 στη δημιουργία του προγράμματος ELSI (Ethical, Legal and Social Implications of the HGP= Ηθικές, Νομικές και Κοινωνικές Επιπτώσεις της Χαρτογράφησης του Ανθρώπινου Γονιδιώματος)
Τα θέματα με τα οποία ασχολείται το ELSI είναι πολλά. Μερικά από αυτά είναι: 
· Η δίκαιη χρήση της γενετικής πληροφορίας.
· Οι επιδράσεις και ο αντίκτυπος του γενετικού ελέγχου.
· Επιπτώσεις στις προσωπικές αναπαραγωγικές αποφάσεις. 
· Κατάχρηση της γενετικής πληροφορίας. 
· Προσωπικές επιπτώσεις της προσωπικής γενετικής πληροφορίας σε διάφορα περιβάλλοντα.
· Θέματα εμπορευματοποίησης των αποτελεσμάτων της έρευνας στο γονιδίωμα κ.ά. 
Έτσι, ξεκίνησε ο διάλογος πάνω στα θέματα της γενετικής τεχνολογίας και μηχανικής, στον οποίο έλαβαν και λαμβάνουν μέρος πολλοί επιστημονικοί, πολιτικοί και κοινωνικοί κύκλοι. (Βιοηθική)
5) Που οφείλει την ονομασία του ο νέος κλάδος της Βιοηθικής; Ποιο είναι το αντικείμενό της; 
Ο νέος αυτός κλάδος οφείλει την ονομασία του σε δύο πρόσωπα του ιατρικού επιστημονικού κλάδου:
Στον Van Rensseler Potter, ερευνητή ογκολόγο του Πανεπιστημίου  Madison του Wisconsin. Είναι αυτός που διάλεξε το όνομά της. Επέλεξε το πρώτο συνθετικό της από τη λέξη bio- ως αντιπροσωπευτικότερο της βιολογικής γνώσης, της επιστήμης των ζωντανών συστημάτων, και το δεύτερο συνθετικό ethics ως αντιπροσωπευτικότερο του ανθρώπινου συστήματος αξιών.
Στον Andre Hellegers, μαιευτήρα ογκολόγο, ιδρυτή του Ινστιτούτου Βιοηθικής Kennedy στο Πανεπιστήμιο της Georgetown. Είναι ο πρώτος που χρησιμοποίησε τον όρο σε ακαδημαϊκό επίπεδο. Από τότε η Βιοηθική καθιερώθηκε στους επιστημονικούς κύκλους ως επιστήμη.
Η Βιοηθική ως επιστήμη ασχολείται με την ηθική διάσταση των ιατρικών και βιολογικών επιστημών καθώς και των εφαρμογών τους. Είναι ο κλάδος που εξετάζει τα ηθικά προβλήματα που ανακύπτουν από τις νέες ανακαλύψεις και τις τεχνικές παρεμβάσεις σε όλη τη φύση και ιδιαίτερα στον άνθρωπο, όπως οι μεταμοσχεύσεις οργάνων, η ευθανασία, η τεχνική γονιμοποίηση, η γονιδιακή παρέμβαση και θεραπεία, η κλωνοποίηση, η χαρτογράφηση του ανθρώπινου γονιδιώματος κ.ά. 
6) Ποιες είναι οι βασικές αρχές της Βιοηθικής; 
Οι αρχές αυτές, γνωστές ως κείμενο του Belmont, είναι:
1. Η αρχή της αυτονομίας (autonomy).
2. Η αρχή της αγαθοεργίας-ευεργεσίας (beneficence).
3. Η αρχή της μη πρόκλησης βλάβης και πόνου (nonmaleficence).
4. Η αρχή της δικαιοσύνης (justice).

7) Τι είναι το φαινόμενο του ιατρικού πατερναλισμού;
Ένα  βιοηθικό ερώτημα και μάλιστα το πιο πολυσυζητημένο: Ονομάζεται πληροφορημένη συναίνεση και αφορά την πληρέστερη κατά το δυνατόν πληροφόρηση του ασθενούς ή των συγγενών ή των συνοδών του, ώστε η συναίνεση η οποία θα παραχωρήσει να είναι προϊόν ελεύθερης και συνειδητής επιλογής. Αντλεί την ηθική της τεκμηρίωση από την αρχή της αυτονομίας. (προστασία ατομικών δικαιωμάτων) Κατά καιρούς έχει παρουσιαστεί το φαινόμενο του ιατρικού πατερναλισμού, το οποίο προσβάλλει τα δικαιώματα των ασθενών. Πρόκειται για το φαινόμενο όπου ο ιατρός αποφασίζει από μόνος του χωρίς να ρωτήσει τον ασθενή, θεωρώντας ότι ο ίδιος γνωρίζει καλύτερα την κατάλληλη θεραπεία. Δηλαδή ο ιατρός λαμβάνοντας υπόψη την πιθανή άρνηση του ασθενούς προτιμά να προχωρήσει στη θεραπεία χωρίς να τον ενημερώσει. 
8) Ποια είναι η θέση των βιοηθικολόγων όσο αφορά στον διαχωρισμό μεταξύ θεραπείας και βελτίωσης; Πώς αντιμετωπίζουν την υγεία; 
Σημαντική μερίδα των βιοηθικολόγων αντιμετωπίζει με σκεπτικισμό ή και απορρίπτει τις εφαρμογές της βελτιωτικής γονιδιακής παρέμβασης. Αναγνωρίζουν ότι η συζήτηση είναι πολύπλοκη και περιλαμβάνει πολλές παραμέτρους. Δυσκολία υπάρχει στο διαχωρισμό μεταξύ θεραπείας και βελτίωσης, στον καθορισμό των εννοιών της υγείας και της ασθένειας. 
Υπάρχουν διάφορες οπτικές για να θεωρήσει κανείς την έννοια της υγείας. Συνήθως διακρίνονται δύο:
1. Η πρώτη θεωρεί την υγεία ως την απελευθέρωση από το βαρύ φορτίο της ασθένειας. Ως ασθένεια αναγνωρίζεται η κατάσταση κατά την οποία ο ανθρώπινος οργανισμός δεν μπορεί να πραγματοποιήσει τις σημαντικές λειτουργίες για τη διαβίωσή του.
2. Σύμφωνα με τη δεύτερη θεώρηση ως υγεία χαρακτηρίζεται η κατάσταση της πλήρους φυσικής, διανοητικής και κοινωνικής ευεξίας. Αυτή η άποψη υιοθετήθηκε και από τον Παγκόσμιο Οργανισμό Υγείας. 
Συνεπώς τα όρια της υγείας διευρύνονται. Έτσι, πολλές από τις εφαρμογές της τροποποιητικής παρέμβασης από ορισμένους θα θεωρηθούν θεραπευτικές. Μάλιστα προτείνονται στο όνομα της κοινωνικής ισότητας. 
9) Ποια θα είναι τα καθήκοντα της Ορθόδοξης Βιοηθικής;
Να συνεργάζεται με τις ιατρικές και βιολογικές επιστήμες, ώστε να εντοπίζει την ύπαρξη ηθικών διλλημάτων κατά τις βιοϊατρικές και βιοτεχνολογικές εφαρμογές. Για να επιτευχθεί η συνεργασία αυτή χρειάζεται θεολόγους με στοιχειώσεις γνώσεις σε ιατρικά και βιολογικά δεδομένα, οι οποίοι θα συνομιλούν με ιατρικούς και βιολογικούς επιστήμονες που θα συμμερίζονται τους βιοηθικούς προβληματισμούς
Να συμμετέχει στον διάλογο με την βιοηθική, ακόμη και αν διαφωνεί με τις προϋποθέσεις της. Η σημασία της συμμετοχής είναι σημαντική για δύο λόγους: 
1ον Η ορθόδοξη βιοηθική έχει να κερδίσει πολλά στον τομέα του εντοπισμού των βιοηθικών διλλημάτων. Οι βιοηθικολόγοι έχουν να επιδείξουν ένα αξιοζήλευτο και σοβαρό έργο σ’ αυτόν τον τομέα. Η ορθόδοξη βιοηθική πρέπει να λάβει σοβαρά υπόψη τα δεδομένα της βιοηθικής βιβλιογραφίας, να την εκμεταλλευτεί προς όφελός της, ώστε να εξάγει με επιτυχία και ακρίβεια τα δικά της συμπεράσματα. 
2ον Η ορθόδοξη βιοηθική έχει να προσφέρει πολλά στην αντιμετώπιση των βιοηθικών διλλημάτων. Η αποφυγή της διάσπασης της ηθικής στον ορθόδοξο χώρο δίνει σ’ αυτήν το προνόμιο να θεωρεί όλα τα ηθικά προβλήματα του σύγχρονου ανθρώπου με τρόπο που η βιοηθική αδυνατεί.
Να εξετάζει τα δεδομένα της έρευνάς της υπό το φως της ορθόδοξης ηθικής σκέψης. Επίσης, να θέτει τα πορίσματά της στην υπηρεσία της Εκκλησίας για χρησιμοποιούνται στην ποιμαντική διακονίας της.
Να στοχεύει στην πληρέστερη δυνατή ενημέρωση του ορθόδοξου πληρώματος για τις εξελίξεις στον χώρο της βιοϊατρικής και βιοτεχνολογίας. Κάθε ενδιαφερόμενος θα μπορεί να διαφωτίζεται για τα νέα δεδομένα σύμφωνα με την ορθόδοξη θεώρησή τους. Στην προσπάθεια αυτή πρέπει να καταβληθεί προσπάθεια, ώστε η χρησιμοποιούμενη γλώσσα, που θα κάνει αναφορά σε όσες τεχνικές λεπτομέρειες είναι απαραίτητες για τη θεώρηση των βιοηθικών ζητημάτων, να είναι κατανοητή από τους περισσότερους. 
Να θεμελιώσει νέες αρχές που θα είναι σύμφωνες προς το ορθόδοξο πατερικό πνεύμα. Οι αρχές αυτές θα φωτίζουν και θα νοηματοδοτούν και τις αντίστοιχες αρχές της βιοηθικής, χωρίς να είναι απαραίτητο να τις απορρίψουν. Έτσι, ίσως δικαιωθεί η άποψη όσων έχουν υποστηρίξει ότι η βιοηθική, αν και είναι γέννημα των τεχνολογικών ανακαλύψεων, μπορεί να έχει κάτι παραπάνω από μια απλή σχέση συνεργασίας με τη θεολογία. 
Ίσως, η βιοηθική, αν αποκτήσει και θεολογικό περιεχόμενο, να μπορέσει να αποτελέσει κλάδο της χριστιανικής ηθικής θεολογίας, που να μελετά τον τρόπο με τον οποίο η βιοϊατρική τεχνολογία μπορεί να υπηρετήσει σωστά τον έσχατο σκοπό της ζωής, τη μετοχή του ανθρώπου ως προσώπου στη ζωή του Θεού. 
10) Μπορούν οι αρχές και η πρακτική της Βιοηθικής να σταθούν δίπλα στις απαιτήσεις που προβάλλει η Ορθόδοξη Θεολογία; Η αυτονομία, πάνω στην οποία στηρίζεται η Βιοηθική, μπορεί να βρει σύμφωνη και την Ορθόδοξη σκέψη;
Η αρχή της αυτονομίας είναι η πρώτη που προβάλλεται από τη βιοηθική. Πάνω σ’ αυτή την αρχή θεμελιώνονται τα δικαιώματα του ατόμου και ο σεβασμός του προσώπου. Ωστόσο στη δυτική σκέψη πρόσωπο και άτομο είναι έννοιες ταυτόσημες. Όταν μάλιστα γίνεται λόγος για την αυτονομία προτιμάται σαφώς η χρήση του όρου «άτομο». Και οι δύο έννοιες θεωρούν τον άνθρωπο ως μονάδα περιορισμένη να κινείται στα όρια της βιολογικής ύπαρξης.Έτσι, η θεώρηση αυτή αναγνωρίζει στο άτομο υπαρξιακή αυτάρκεια και στον υλικό κόσμο αυτοαξία. Προσπαθεί να περιφρουρήσει το άτομο θεμελιώνοντας για χάρη του δικαιώματα, τα οποία αποσκοπούν να του προσφέρουν την κατά το δυνατόν μεγαλύτερη απόλαυση της ζωής. 
Με την έννοια αυτή η αυτονομία στη δυτική σκέψη εκλαμβάνεται ως η «νομιμοποίηση» όλων των επιθυμιών και ενεργειών του ανθρώπου, στο βαθμό που θα διαφυλάγεται η στοιχειώδης κοινωνική συμβίωση. Οι μεταφυσικές αξίες έχουν αξία στο βαθμό που εγκρίνονται και γίνονται αποδεκτές από το άτομο. Γι’  αυτό και τελικά η βιοηθική κατέληξε να λειτουργήσει μέσα στο πλαίσιο των αρχών του φιλελευθερισμού, του ωφελιμισμού και του ατομισμού, ακυρώνοντας το αρχικό φιλελεύθερο κοσμοπολίτικο πλαίσιο που αρχικά είχε θέσει ως το πλαίσιό της. Δηλαδή ενώ αρχικά αφήνονταν ανοιχτό το ενδεχόμενο σεβασμού των κοινωνικών ομάδων, των οποίων οι ηθικές αρχές δεν συμφωνούσαν με τις πρακτικές που υιοθετούσαν άλλες ομάδες, τελικά οι αρχές του φιλελευθερισμού προσπαθούν να καταστούν υποχρεωτικά αποδεκτές σε παγκόσμιο επίπεδο. Μάλιστα οι αρχές αυτές ενώ προστατεύουν με ζήλο τις ατομικές ελευθερίες και τα δικαιώματα, αδιαφορούν σε επικίνδυνο βαθμό για τις παραδοσιακές και διαχρονικές αξίες. Το αποτέλεσμα είναι οι αρχές της σύγχρονης βιοηθικής να φτάνουν στο σημείο να απορρίπτουν το δικαίωμα μιας κοινότητας να αρνηθεί κάποια χρήση της γενετικής τεχνολογίας. 
Γι’ αυτό και το οικοδόμημα της σύγχρονης βιοηθικής δεν μπορεί να σταθεί όρθιο χωρίς τον υπερτονισμό της αυτονομίας του ανθρώπου.Και αυτό γιατί η βιοηθική τείνει να καταλύσει κάθε άλλη ηθική, καθώς προβάλλει ως μια εκκοσμικευμένη θρησκεία. Στην περίπτωση αυτή οι βιοηθικολόγοι θεωρούνται ως κοσμικοί ιερείς, μια και η πνευματική συμβουλή αντικαθίσταται από τη βιοηθική συμβουλευτική. Ωστόσο, η βιοηθική συμβουλευτική θέλει να δώσει το δικαίωμα στους ανθρώπους  να σχηματίσουν και να καθορίσουν μόνοι τους τη ζωή τους, ενώ αδυνατεί να φανερώσει το βαθύτερο νόημα της ζωής. 
Η αυτονομία, πάνω στην οποία στηρίζεται η δυτική βιοηθική, αποδέχεται και υιοθετεί ως ιδανική την εκπεσμένη κατάσταση του ανθρώπου. Τη θεωρεί ως τη μοναδική πραγματικότητα. Δηλαδή αρνείται την πίστη στον Θεό, και θέτει στη θέση της πίστης τον ανθρώπινο λόγο. Γι’  αυτό και τελικά πρόκειται για μια απατηλή αυτονομία, μια «αυτονομία της πλάνης».Το κρίσιμο ερώτημα είναι: η αυτονομία, πάνω στην οποία στηρίζεται η βιοηθική, μπορεί να βρει σύμφωνη και την ορθόδοξη σκέψη; 
Η αυτονομία του ανθρώπου γίνεται αποδεκτή από την ορθόδοξη ηθική, αλλά το περιεχόμενό της είναι εντελώς διαφορετικό. Για την ορθόδοξη θεολογία αυτονομία δεν σημαίνει συμφιλίωση και εναρμόνιση με την εκπεσμένη κατάσταση του ανθρώπου. Έργο της ορθόδοξης θεολογίας είναι να επισημαίνει τις ανθρώπινες ενέργειες, οι οποίες αποτελούν συνέπειες της πτώσης, και βρίσκονται σε αντίθεση με τον αληθινό προορισμό του ανθρώπου. Δεν υποτιμά τη σωματική και βιολογική φύση του ανθρώπου, αλλά δεν περιορίζει σ’  αυτήν τον τελικό προορισμό του ανθρώπου. Πολλές φορές διδάσκει ότι για να ζήσει ο άνθρωπος στο επίπεδο της αιωνιότητας πρέπει εκουσίως να αυτονεκρωθεί, ως προς τις επιθυμίες του, στο επίπεδο της επίγειας ζωής. 
Η χριστιανική αυτονομία δεν αποδέχεται τον άνθρωπο να ζει και να κινείται μέσα στις συνέπειες της πτώσης. Ανακαλεί τον άνθρωπο στην κατά φύση κατάσταση από την οποία εξέπεσε. Η αυτονομία του θα έρθει ως καρπός πνευματικής ωρίμανσης με την υπακοή στις ευαγγελικές εντολές. Μέτρο της αυτονομίας γίνεται όχι ο παλαιός αλλά ο καινός άνθρωπος. Ο Χριστός, ως τέλειος Θεός και τέλειος άνθρωπος, φανέρωσε με το προσωπικό Του παράδειγμα τη ζωή που πρέπει να ακολουθήσει ο άνθρωπος. Οι ευαγγελικές εντολές, που εμφανίζεται ως «έτερος νόμος», οδηγούν τον άνθρωπο στην αληθινή ελευθερία, και τελικά η ελευθερία αυτή φανερώνει το περιεχόμενο της χριστιανικής αυτονομίας. 
Την ελευθερία αυτή την προσεγγίζει ο άνθρωπος κατά τον αγώνα του να φτάσει στην ομοιότητα με τον θεάνθρωπο Λόγο. Είναι αποτέλεσμα άσκησης και διαρκής δυναμική πορεία, την οποία ελάχιστοι καταφέρνουν να την αποκτήσουν στην παρούσα ζωή.
Αληθινά αυτόνομος είναι ο άνθρωπος που ελευθερώνεται από τον νόμο της αμαρτίας, αλλά και τους νόμους της φυσικής αναγκαιότητας. Έτσι, αποκτά την ελευθερία να γίνει αυτό που θέλει. 
Η αρχή της αυτονομίας, θα μπορούσε να γίνει αποδεκτή ως αρχή από την ορθόδοξη ηθική, αλλά με περιεχόμενο εντελώς διαφορετικό από αυτό που της προσδίδει η βιοηθική. Το μόνο κοινό τους στοιχείο είναι η αρχική αναζήτηση της ελευθερίας και της υπαρξιακής ακεραιότητας του ανθρώπου. Πάνω σ’  αυτή την αναζήτηση μπορεί να στηριχθεί και ο διάλογος μεταξύ βιοηθικής και ορθόδοξης βιοηθικής.
11) Ποιες αρχές μπορεί να προτείνει η ορθόδοξη βιοηθική; Επιλέξτε μία από τις αρχές και αναπτύξτε την.
Οι αρχές, που μπορεί να προτείνει η ορθόδοξη βιοηθική, είναι οι εξής:
1. Η αρχή του Προσώπου,
2. Η αρχή της ανιδιοτελούς αγάπης,
3. Η αρχή του σεβασμού στην ιερότητα της ζωής και 
4. Η αρχή της δικαιοσύνης. 
12) Εκτός όμως από το πνεύμα των αρχών της ορθόδοξης βιοηθικής, στην ορθόδοξη πνευματική ζωή κυριαρχούν και κάποια στοιχεία, τα οποία θα ήταν καλό να λάβει υπόψη της η δυτική βιοηθική. Ποια είναι αυτά τα στοιχεία; Επιλέξτε ένα και αναπτύξτε το. 
Εκτός όμως από το πνεύμα των αρχών της ορθόδοξης βιοηθικής, στην ορθόδοξη πνευματική ζωή κυριαρχούν και κάποια στοιχεία, τα οποία θα ήταν καλό να λάβει υπόψη της η δυτική βιοηθική. Τα στοιχεία αυτά είναι:
1. Το ασκητικό πνεύμα,
2. Η ευχαριστιακή θεώρηση του κόσμου 
3. Η πνευματική ενεργοποίηση με την προσευχή. 
Η σημασία αυτών των στοιχείων της ορθόδοξης πνευματικής ζωής, καθώς και των τεσσάρων αρχών, προτάθηκαν είτε για την αντιμετώπιση αμιγώς βιοηθικών θεμάτων, είτε για την αντιμετώπιση προβλημάτων, τα οποία δημιουργεί η χρήση της σύγχρονης τεχνολογίας.  (π.χ. οικολογικό πρόβλημα)
13) Ποιος είναι ο θεμέλιος λίθος για την αξιολόγηση των βιοηθικών προβλημάτων στην ορθόδοξη βιοηθική;
Τα βιοηθικά προβλήματα αφορούν κατά το μεγαλύτερο μέρος τον άνθρωπο. Υπάρχουν και εφαρμογές της γενετικής μηχανικής που αφορούν τα φυτά και τα ζώα. Αλλά και σε αυτές τις περιπτώσεις υπάρχει άμεση ή έμμεση εμπλοκή του ανθρώπου. Συνεπώς, έχει την ηθική ευθύνη και φυσικά εμμέσως υφίσταται τις συνέπειες. Η ηθική θεώρηση της γενετικής μηχανικής αντλείται απαραίτητα από κάποια ανθρωπολογική θεώρηση. Στην ορθόδοξη βιοηθική ο θεμέλιος λίθος για την αξιολόγηση των βιοηθικών προβλημάτων είναι η ορθόδοξη ανθρωπολογία.Ο χώρος της Δύσης έχει τη δική του ανθρωπολογική αντίληψη, η οποία δεν παρουσιάζει ομοιογένεια, μια αντίληψη που είναι διαφορετική ή ακόμη και αντίθετη από την αντίστοιχη χριστιανική.
14) Πώς μπορεί να χρησιμοποιηθεί η πατερική διδασκαλία για τους «δερμάτινους χιτώνες» από τη χριστιανική βιοηθική; 
Στην προπτωτική κατάσταση ο άνθρωπος βρισκόταν σε συνεχή κοινωνία με τον Θεό, διατηρώντας ενεργό το κατ’ εικόνα με όλα του τα στοιχεία. Μ’ αυτόν τον τρόπο πορεύονταν συνεχώς προς την τελείωσή του. Εξαιτίας όμως της υπερηφάνειας και της παρακοής προς το θείο θέλημα, έπεσε στην παγίδα του πειρασμού, έχασε την κοινωνία με τον Θεό, αμαύρωσε το κατ’ εικόνα και το κατέστησε ανενεργό. Από ψυχοσωματικό ον καταδίκασε τον εαυτό του να ζει στα στενά όρια της βιολογικής του ύπαρξης, εξομοιούμενος όχι προς τον Θεό αλλά προς την άλογη κτίση. Όσο και αν φαντάζει τέλεια η βιολογική πλευρά της ανθρώπινης φύσης, για την ορθόδοξη θεολογία αυτή η βιολογική ύπαρξη δεν εξαντλεί τον άνθρωπο. Οι Πατέρες κατανοούν την οντολογία του ανθρώπου μόνο θεολογικά. Ο άνθρωπος είναι αυτό που είναι επειδή πλάστηκε κατ’ εικόνα Θεού. Η οντολογία του είναι εικονική. 
Οι συνέπειες της πτώσης του ανθρώπου υπήρξαν τραγικές. Οι Πατέρες στην προσπάθειά τους να καταδείξουν ότι ο άνθρωπος δεν απώλεσε τη δυνατότητα επιστροφής στο κατ’ εικόνα, ανέπτυξαν τη διδασκαλία τους σχετικά με τους «δερμάτινους χιτώνες». (Γεν. 3,21) Η διδασκαλία αυτή είναι πολύ σπουδαία. Βοηθάει: 
   α) στην κατανόηση της ψυχοσωματικής ύπαρξης του ανθρώπου μετά την πτώση και 
   β) στην ηθική αξιολόγηση των εφαρμογών της γενετικής τεχνολογίας στον άνθρωπο. 
Οι δερμάτινοι χιτώνες αποτελούν την αναγκαιότητα των βιολογικών λειτουργιών, οι οποίες καταλήγουν στη φθορά και στον θάνατο. Το σώμα ο άνθρωπος το είχε και πριν από την πτώση. Ήταν δεκτικό και των δύο, και της ζωής και του θανάτου. Με την πτώση αυτοκαταδικάστηκε να ζει μια ζωή αντίθετη από εκείνη, για την οποία είχε προοριστεί. Αποκεκομμένος από την πηγή της ζωής μετέβαλε την αληθινή ζωή του σε επιβίωση. Οι δερμάτινοι χιτώνες δίνονται κατά παραχώρηση Θεού και συμβολίζουν ό,τι σήμερα καλείται βιολογική ζωή, ή όπως αναφέρει ο Γρηγόριος Νύσσης αποτελούν «τὸ φρόνημα τῆς σαρκός». Μάλιστα, εντοπίζει τη νέα αυτή κατάσταση στα εξής στοιχεία: τη μίξη ανδρός και γυναικός, τη σύλληψη του ανθρώπου, τη γέννηση, τον θηλασμό, την αναζήτηση τροφής, την ανάπτυξη, τη γήρανση, την αρρώστια, τον θάνατο κ.ά. δηλαδή η έκφραση «δερμάτινοι χιτώνες» καλύπτει όλες τις εκφάνσεις της ανθρώπινης βιολογικής ζωής. 
Εφόσον οι δερμάτινοι χιτώνες δίνονται κατά παραχώρηση Θεού δεν μπορούν να έχουν αρνητικό περιεχόμενο. Η βιολογική συγκρότηση του ανθρώπου αποτελεί πρόνοια και ευλογία του Θεού. Ο Θεός παραχωρεί στον άνθρωπο την ατελή αυτή μορφή ζωής για να την μετατρέψει από καταδίκη σε ευλογία. Οι δερμάτινοι χιτώνες αποτελούν μια καινούργια δυνατότητα για τον άνθρωπο, την οποία αν την αξιοποιήσει σωστά θα μπορέσει να φτάσει ακόμη και στη σωτηρία του. Τα τέσσερα στοιχεία που συνοδεύουν την κατάσταση των δερμάτινων χιτώνων είναι: ο θάνατος, ο νόμος, ο γάμος και οι λειτουργίες της ζωής. 
Το κυριότερο πρόβλημα της κατάστασης των δερμάτινων χιτώνων είναι ο περιορισμός της ανθρώπινης ελευθερίας. Ο άνθρωπος εξέπεσε από ένα ανώτερο σε ένα πολύ κατώτερο επίπεδο ελευθερίας, από το επίπεδο της οντολογικής ελευθερίας στο επίπεδο της ηθικής ελευθερίας. Δηλαδή, ο άνθρωπος έχει την ικανότητα να επιλέγει ανάμεσα στο καλό και στο κακό, όχι όμως και να είναι αυτό που θέλει. Την τέλεια ελευθερία μπορεί να την αποκτήσει με την εν Χριστώ Ανάστασή του. Ο θάνατος αποτελεί λύτρωση από την κατάσταση της συνεχούς νεκρότητας της βιολογικής του ζωής. Με τη Θεία Ενανθρώπηση μεταβάλλεται σε γέφυρα της παρούσας με τη μέλλουσα ζωή. 
Ο νόμος δίνει στον άνθρωπο τη δυνατότητα για κάποια ηθική πρόοδο. Ιδιαίτερα στην περίπτωση του Μωσαϊκού Νόμου ο Θεός ετοιμάζει τον άνθρωπο να δεχτεί τον Χριστό. 
Ο γάμος από απλή πράξη για τη διαιώνιση του είδους μεταβάλλεται σε «μυστήριο μέγα», το οποίο ανάγεται στο μυστήριο του Χριστού και της Εκκλησίας. Έτσι, η «ἄλογη μίξις» γίνεται χώρος σωτηρίας των συζύγων.
 Οι καθημερινές λειτουργίες της ανθρώπινης ζωής,  όπως η δίψα για μάθηση, η αναζήτηση των ικανοποιήσεων και η επαγγελματική δραστηριότητα, από απλά μέσα επιβίωσης μπορούν να μετατραπούν σε νέους τρόπους εκδήλωσης της κυριαρχικότητας του ανθρώπου στην κτίση.
Ο δίμορφος χαρακτήρας των δερμάτινων χιτώνων αποκτά διπλή σημασία για την ορθόδοξη βιοηθική, ιδιαίτερα στο θέμα της ηθικής αξιολόγησης των εφαρμογών της γενετικής τεχνολογίας. Αποκαλύπτει ότι η ανθρώπινη ύπαρξη δεν εξαντλείται στη βιολογική ζωή. Η βιολογική ζωή είναι μια κατώτερη μορφή ύπαρξης σε σχέση με τον σκοπό για τον οποίο ο άνθρωπος δημιουργήθηκε. Συνεπώς κάθε προσπάθεια της γενετικής τεχνολογίας θα φέρει πάντοτε τη σφραγίδα της ανθρώπινης ματαιότητας. Η γενετική τεχνολογία θα προσπαθεί να πείσει τον άνθρωπο να χρησιμοποιήσει όλα τα μέσα ώστε να βελτιώσει την κατάστασή του ή τον εαυτό του στα όρια της βιολογικής ύπαρξης. Αυτό δημιουργεί στον άνθρωπο πρόσθετη φυσίωση. Η αναγνώριση ότι η κοσμική γνώση και μόρφωση καθώς και η τεχνολογική πρόοδος ανήκουν στην κατάσταση των δερμάτινων χιτώνων σχετικοποιεί την αξία τους. 
Η άλλη όψη της κατάστασης των δερμάτινων χιτώνων είναι ότι μέσω αυτών ο Θεός έδωσε στον άνθρωπο τη δυνατότητα επανόδου στην πρώτη κατάσταση, με τον πνευματικό αγώνα και την άσκηση. Ιδιαίτερα με την Ενανθρώπηση του Λόγου τα μέσα για την απλή επιβίωση μεταβλήθηκαν σε μέσα και δυνατότητες σωτηρίας. Η συνείδηση ότι τα ψυχοσωματικά χαρακτηριστικά του ανθρώπου δεν είναι απλά μέσα βιολογικής επιβίωσης, αλλά μέσα σωτηρίας και απόκτησης της αιώνιας ζωής δημιουργεί την ανάγκη για τον σεβασμό τους, και πρόσθετη προσοχή στον πιθανό χειρισμό τους από τη γενετική μηχανική. 
15) Για ποιο λόγο είναι σημαντική η ανακάλυψη ότι οι αλληλουχίες του γενετικού κώδικα είναι κατά 99% περίπου ίδιες ανάμεσα σε όλους τους ανθρώπους;
Η χαρτογράφηση του ανθρώπινου γονιδιώματος, αυτή καθεαυτή, δεν παρουσιάζει ηθικά προβλήματα.  Η θεολογία δεν αντίκειται στην επιστημονική γνώση και έρευνα. Πολλές φορές μάλιστα, χρησιμοποιεί τα πορίσματα της επιστημονικής έρευνα για να στηρίξει τις δικές της απόψεις. Σύμφωνα με τη διπλή μεθοδολογία της ορθόδοξης διδασκαλίας, η επιστήμη και η θεολογία είναι δρόμοι παράλληλοι.
Ορισμένες από τις ανακαλύψεις που προέκυψαν από τη χαρτογράφηση και ανάλυση του γενετικού κώδικα παρουσιάζουν ιδιαίτερο ενδιαφέρον για την ορθόδοξη θεολογία. Ιδιαίτερη σημασία παρουσιάζει η ανακάλυψη ότι οι αλληλουχίες του γενετικού κώδικα είναι κατά 99% περίπου ίδιες ανάμεσα σε όλους τους ανθρώπους. Αυτό σημαίνει ότι βιολογικά ο άνθρωπος διαφέρει από τον συνάνθρωπό του κατά 1%.  Αυτό ενισχύει τη διδασκαλία της Εκκλησίας ότι όλοι οι άνθρωποι είναι ίσοι ενώπιον Θεού και ανθρώπου. 
16) Πότε ξεκινά για την Εκκλησία η αρχή της ζωής και τι συνέπειες έχει για την  προγεννητική και προεμφυτευτική διάγνωση; 
Μετά από την πραγματοποίηση της προγεννητικής διάγνωσης υπάρχουν δύο δυνατότητες ή η άμβλωση ή η γέννηση ενός γενετικά ασθενούς παιδιού. Το ίδιο ισχύει και για την προεμφυτευτική διάγνωση. Η ηθική θεώρησή τους εξαρτάται από τη σημασία που δίνεται στην ηθική υπόσταση του εμβρύου, η οποία συνηθίζεται να αποκαλείται ηθικό status του εμβρύου. Το ερώτημα σχετικά με την υπόσταση του εμβρύου αποτελεί περισσότερο καρπό ήθους παρά προϊόν λογικής και γνώσης. 
Για την Εκκλησία η αρχή της ζωής ξεκινά από τη στιγμή της σύλληψης. Η εορτολογική παράδοση της Εκκλησίας το επιβεβαιώνει. Γιορτάζει τη θαυματουργική σύλληψη δύο προσώπων, τα οποία κατέχουν κεντρική θέση στο γεγονός της Θείας Οικονομίας, της Θεοτόκου Μαρίας και του Ιωάννη του Προδρόμου. Εξάλλου η μεγάλη γιορτή του Ευαγγελισμού πανηγυρίζει την άσπορο σύλληψη του Θεανθρώπου Ιησού. 
Στην Εκκλησία η αρχή της βιολογικής ζωής δεν μπορεί να αποχωριστεί από την αρχή της πνευματικής ζωής. Η πατερική διδασκαλία επιβεβαιώνει ότι η ζωή του ανθρώπου ξεκινά από τη σύλληψη. Η ψυχή του ανθρώπου υπάρχει από τη στιγμή που υπάρχει και το σώμα, από την αρχή της σύλληψης. Γι’ αυτό και οι Πατέρες υποστηρίζουν ότι η έκτρωση του εμβρύου θεωρείται φόνος σε οποιοδήποτε στάδιο ανάπτυξης. Η προοπτική κάτω από την οποία θεωρείται ο άνθρωπος, το έμβρυο, επικεντρώνεται κυρίως στον εσχατολογικό του προορισμό. Η θεώρηση αυτή υπαγορεύεται και από την αρχή του προσώπου της ορθόδοξης βιοηθικής. Ο προορισμός του ανθρώπου εξ’  άκρας συλλήψεως είναι να φτάσει στο καθ’ ομοίωσιν, να γίνει δηλαδή ένας κατά χάριν θεός.
17) Κάθε φορά που η κοινωνία και η πολιτεία ωθούν με τη στάση τους το ανδρόγυνο προς τον τερματισμό της κύησης, ποιες είναι οι κατευθύνσεις που πρέπει να κινηθεί η  Ορθόδοξη Εκκλησία;  
Το ερώτημα που προκύπτει είναι: από τη στιγμή που δεν υπάρχει θεραπεία στο προεμφυτευτικό και προγεννητικό στάδιο, ποιος είναι ο πραγματικός λόγος της διάγνωσης; Σύμφωνα με την ορθόδοξη βιοηθική, που προβάλλει την αρχή του σεβασμού στην ιερότητα της ζωής, η καταστροφή του εμβρύου σε οποιοδήποτε στάδιο και για οποιαδήποτε αιτία ισοδυναμεί με φόνο και όχι με θεραπεία. Η ορθόδοξη ηθική δεν προσπαθεί να εξωραΐσει δυσάρεστες καταστάσεις. Η στάση της απέναντι στη γενετική ασθένεια είναι υπεύθυνη και φιλάνθρωπη. Το ενδιαφέρον της εστιάζεται στον φορέα της ασθένειας και στο άμεσο κοινωνικό του περιβάλλον. Δεν αγνοεί ούτε τον σωματικό πόνο που προκαλεί η σωματική νόσος, ούτε τις υπόλοιπες ψυχολογικές, οικονομικές και κοινωνικές προεκτάσεις. 
Ο άνθρωπος δεν δημιουργήθηκε για να πονά. Ωστόσο, ο πόνος εισήλθε στη ζωή του μετά την πτώση του.  Η ιατρική τιμάται από την Εκκλησία ως προσπάθεια ανακούφισης του ανθρώπινου πόνου με ανθρώπινα μέσα. Διαφέρει από τη θαυματουργική ίαση των ασθενειών, γιατί εκείνη αποσκοπούσε στη θεραπεία ολόκληρου του ανθρώπου και στην αποκατάστασή του στο αρχαίο προπτωτικό κάλλος.Η ιατρική ανήκει και δρα στην κατάσταση των «δερμάτινων χιτώνων». Θεωρείται θεμιτή όταν αποτελεί έκφραση αγάπης προς τον πλησίον. 
Η στάση της ορθόδοξης ηθικής απέναντι στον πόνο είναι εντελώς αντίθετη από εκείνη του ωφελιμισμού. Ο ωφελιμισμός θεωρεί ως μοναδικό καλό την ευτυχία στα πλαίσια της βιολογικής ζωής. Ο πόνος σε όλες του τις μορφές έχει αποκλειστικά αρνητικό περιεχόμενο και γι’ αυτό πρέπει πάση θυσία να αποφεύγεται. Έτσι, μπορεί να χαρακτηρίσει μια έκτρωση ως «θεραπευτική», με σκοπό την εξάλειψη του πόνου από το παιδί που θα γεννηθεί και την αποφυγή της οδύνης των γονιών. Η ορθόδοξη ηθική ανακαλύπτει στον πόνο ένα νέο περιεχόμενο. Τον συνδέει με την σταυρική θυσία του Χριστού. Στην πράξη της σταύρωσης ο πόνος αποκτά διαφορετικό νόημα. Παύει να θεωρείται α-νόητος και αποκτά παιδαγωγική σημασία. 
Ο πόνος όχι μόνο δεν προξενεί κακό, αλλά αποτελεί δοκιμασία του ανθρώπου, που του δίνει την ευκαιρία να τελειωθεί πνευματικά. Μέσα σ’ αυτό το πνεύμα υιοθετεί την ασκητική οδό της τελείωσης. Αναγνωρίζει τη σοβαρότητα του ανθρώπινου πόνου, αλλά τη σχετικοποιεί μέσα από το πρίσμα του εσχατολογικού προορισμού του ανθρώπου. Η σχετικοποίηση φτάνει μέχρι του σημείου από τις δυσάρεστες καταστάσεις να αντλούνται ευεργετικά αποτελέσματα. Ο πόνος στη ζωή του χριστιανού σημαίνει παρουσία και ευλογία του Θεού. Σύμφωνα με τους Πατέρες το πνευματικό αντίκρισμα είναι πολλαπλάσιο από την προσωπική οδύνη.
Ο πόνος και η οδύνη, που υφίσταται το ασθενές παιδί και η οικογένειά του δεν μπορούν να δικαιολογήσουν την καταστροφή του στο στάδιο του εμβρύου. Το ασθενές παιδί δεν παύει να είναι δημιούργημα κατ’ εικόνα και καθ’ ομοίωση Θεού. Για την Εκκλησία η «θεραπευτική άμβλωση» αποτελεί καταστροφή μιας ανθρώπινης ύπαρξης, η οποία είναι πρόσωπο. Μια τέτοια ενέργεια έρχεται σε αντίθεση με την αρχή του Προσώπου και με την αρχή του σεβασμού της ζωής. Επίσης η αποφυγή της οικογενειακής οδύνης, που προβάλλει ως δικαιολογία για τον τερματισμό της κύησης ενός γενετικά ασθενούς παιδιού, παραβιάζει την αρχή της ανιδιοτελούς αγάπης. 
Η πρακτική που υιοθετείται από τις δυτικές κοινωνίες φανερώνει την αποφυγή ανάληψης των ευθυνών απέναντι στον συνάνθρωπο. Η βοήθεια απέναντι σε ένα ασθενές άτομο και η παντός είδους στήριξη της οικογένειας και του στενού του περίγυρου, απαιτούν προσωπικό ενδιαφέρον, φροντίδα και κάποιες θυσίες από τα μέλη των κοινωνιών.Το καταναλωτικό όμως πνεύμα και η ηδονοθηρική νοοτροπία θυσιάζουν τον συνάνθρωπο στο βωμό των ατομικών επιδιώξεων. Μάλιστα οι πρακτικές αυτές πολλές φορές περιβάλλονται με τον μανδύα της συμπόνοιας και της φιλανθρωπίας, μιας φιλανθρωπίας που φτάνει στο σημείο να φονεύει τον άνθρωπο για να μην τον αφήσει να πονέσει. 
Επίσης, το γεγονός ότι τα έμβρυα δεν έχουν τη δυνατότητα να εκφράσουν την αξίωση για τη δίκαιη αντιμετώπισή τους, καθιστά σημαντική την ανάδειξη της αρχής της δικαιοσύνης. Το προβληματικό σημείο εντοπίζεται όταν προκρίνεται η υγεία και η ευημερία των ενηλίκων έναντι της ζωής των εμβρύων. Ο λόγος εδώ αφορά την επιστημονική έρευνα, η οποία βασίζεται σε πειράματα στα έμβρυα τα οποία καταλήγουν στην καταστροφή τους. Η Εθνική Επιτροπή Βιοηθικής και Δεοντολογίας βασιζόμενη στο νόμο περί εκτρώσεων, υποστηρίζει ότι τα πειράματα στα έμβρυα για την προαγωγή της ιατρικής επιστήμης.
Μπροστά στις εξελίξεις αυτές η ορθόδοξη βιοηθική πρέπει να προβάλλει την ευθύνη της κοινωνίας απέναντι στα ασθενή άτομα  και τις οικογένειές τους. Η ποιμαντική συμβουλή στα ανδρόγυνα που λαμβάνουν τα θετικά αποτελέσματα μιας προγεννητικής διάγνωσης, δεν είναι καθόλου εύκολη. Λαμβάνοντας υπόψη ότι η κοινωνία και η πολιτεία ωθούν με τη στάση τους το ανδρόγυνο προς τον τερματισμό της κύησης η στάση της Ορθόδοξης Εκκλησίας πρέπει να κινηθεί σε δύο κατευθύνσεις:
1. να προβάλλει τις ευθύνες της πολιτείας και της κοινωνίας απέναντι στους γενετικά ασθενείς ανθρώπους. Να παύσει να θεωρείται πρόβλημα ο γενετικά ασθενής, αλλά η στάση των άλλων απέναντί του. 
2. Να παρουσιάσει κάποιο κοινωνικό έργο με τα μέσα που διαθέτει. Μ’ αυτόν τον τρόπο θα έδειχνε το σωστό παράδειγμα στην κοινωνία και την πολιτεία. Επίσης, στην περίπτωση αυτή θα ήταν χρήσιμη η συνεργασία της με τη μερίδα των  βιοηθικολόγων, η οποία αναγνωρίζει τα δικαιώματα και την αξία των παιδιών με γενετικές ανωμαλίες και αντιστέκεται στην αλλοτρίωση του ανθρώπινου προσώπου και ήθους. 
18) Τα ηθικά προβλήματα που σχετίζονται με την εφαρμογή του γενετικού ελέγχου στα ενήλικα άτομα, ποιες καταστάσεις αφορούν;
· Τα ηθικά προβλήματα που σχετίζονται με την εφαρμογή του γενετικού ελέγχου στα ενήλικα άτομα, αφορούν:
1. την ασφάλεια της γενετικής πληροφορίας, και 
2. τις αρνητικές συνέπειες της πιθανής διαρροής της. 
Συνεπώς, έχουν έντονο κοινωνικό χαρακτήρα. Διενεργείται στο μεταγεννητικό στάδιο και κυρίως στα ενήλικα άτομα, στα οποία η κοινωνία και η πολιτεία αναγνωρίζουν πλήρη δικαιώματα. Η θετική πλευρά του γενετικού ελέγχου εντοπίζεται στην έγκαιρη διάγνωση της προδιάθεσης κάποιας ασθένειας και μπορεί να οδηγήσει σε προληπτικά μέτρα ή ακόμη και σε έγκαιρη θεραπευτική αγωγή. Σ’ αυτή την περίπτωση δεν υπάρχει τίποτα το μεμπτό. 
Το κυριότερο πρόβλημα του γενετικού ελέγχου αφορά στην ασφάλεια της γενετικής πληροφορίας. Οι επιπτώσεις από τη διαρροή της γενετικής πληροφορίας διαμορφώνουν νέα κοινωνικά δεδομένα, που επιδρούν και αλλάζουν τις κοινωνικές σχέσεις των ανθρώπων. Τα συνήθη κοινωνικά προβλήματα, όπως η φτώχεια, η καταπίεση και ο κοινωνικός αποκλεισμός αποκτούν νέα διάσταση. Δεν εξαρτώνται μόνο από το ήθος και τη στάση απέναντι στον συνάνθρωπο, αλλά επηρεάζονται από τη γενετική κληρονομιά. Η γενετική κληρονομιά μπορεί να καθορίσει όχι μόνο τα φυσικά και διανοητικά χαρακτηριστικά του, αλλά και τη στάση της κοινωνίας ακόμη και της πολιτείας απέναντί του. (εργασία, ασφάλεια, σύναψη σχέσεων με το άλλο φύλο) 
Η ορθόδοξη σκέψη αντιτίθεται σε ό,τι καταστρατηγεί την ελευθερία του ανθρώπινου προσώπου. Είναι τραγικό να επιτρέπει η κοινωνία να χρησιμοποιείται η γενετική κληρονομιά ενός ανθρώπου για τον κοινωνικό αποκλεισμό του. Η Ορθόδοξη Εκκλησία δεν μπορεί να συμφωνήσει σε κανένα είδος «φακελώματος», το οποίο δίνει τη δυνατότητα σε διάφορα κέντρα θεσμικής ή εξωθεσμικής εξουσίας να αποφασίζουν για την τύχη ενός ανθρώπου χωρίς ο ίδιος να ερωτάται ή να ενημερώνεται. Μέσω της παγκοσμιοποίησης επιχειρείται ένας συγκεντρωτισμός της πληροφορίας και της οικονομίας, γεγονός που καθιστά αναγκαία την επαγρύπνηση της ορθόδοξης βιοηθικής για οποιαδήποτε παράχρηση της γενετικής πληροφορίας. Η ορθόδοξη βιοηθική δεν αδιαφορεί για τα κοινωνικά προβλήματα. Αν και ο πυρήνας της διδασκαλίας της είναι η αγάπη, στο κοινωνικό επίπεδο πρέπει να επιζητά τη δικαιοσύνη και να μην ανέχεται την αδικία. 
19) Υφίσταται ιδιαίτερη δυσχέρεια στον καθορισμό των εννοιών «ασθένεια» και «θεραπεία». Τα όρια μεταξύ θεραπευτικής και βελτιωτικής θεραπείας είναι δυσδιάκριτα. Πώς ορίζει την υγεία Παγκόσμιος Οργανισμός Υγείας (W.H.O.); Πώς μπορεί να μας βοηθήσει η στάση του Χριστού και των αγίων απέναντι στη θεραπεία των ασθενειών; 
Η γονιδιακή θεραπεία των βελτιωτικών ή τροποποιητικών παρεμβάσεων μόνο καταχρηστικά ονομάζεται θεραπεία. Στην περίπτωση αυτή οι γονιδιακές παρεμβάσεις ακόμη και αν συνδέονται με καθαρά ιατρικούς σκοπούς δεν έχουν ως στόχο τη θεραπεία κάποιας ασθένειας ή τη διόρθωση μιας δυσλειτουργίας, αλλά τη βελτίωση των φυσικών, διανοητικών, ακόμη και ψυχοηθικών χαρακτηριστικών του ανθρώπου. Ο ηθικός προβληματισμός για την παρέμβαση αυτή είναι πολυδιάστατος. Οι βιοηθικολόγοι προσπαθούν να ορίσουν μέχρι ποιο σημείο επιτρέπονται ή από ποιο σημείο και πέρα απαγορεύονται οι βελτιωτικές παρεμβάσεις. Για την ορθόδοξη βιοηθική οι εφαρμογές της βιοτεχνολογίας μπορούν να γίνουν αποδεκτές μόνο κάτω από ορισμένες προϋποθέσεις. Η βασική προϋπόθεση είναι να υπάρχει σοβαρή ασθένεια, ώστε ο στόχος της παρέμβασης να είναι καθαρά θεραπευτικός.
Βέβαια, υφίσταται ιδιαίτερη δυσχέρεια στον καθορισμό των εννοιών «ασθένεια» και «θεραπεία». Τα όρια μεταξύ θεραπευτικής και βελτιωτικής θεραπείας είναι δυσδιάκριτα. Η αντίληψη περί υγείας διαφέρει ανάμεσα στους επιστήμονες, τις κοινωνίες και τα άτομα. Ο Παγκόσμιος Οργανισμός Υγείας (W.H.O.) ορίζει την υγεία ως «κατάσταση πλήρους φυσικής, διανοητικής και κοινωνικής ευεξίας», αφήνει πολλά περιθώρια για παρερμηνείες. 
Για τους Πατέρες της Εκκλησίας η ασθένεια του σώματος και της ψυχής είναι αποτέλεσμα της πτώσης και της απομάκρυνσης του ανθρώπου από τον Θεό. Χαρακτηριστικά της ασθένειας είναι ο πόνος, η φθορά και ο θάνατος. Η στάση του Χριστού και των αγίων απέναντι στη θεραπεία των ασθενειών μπορεί να αποβεί διαφωτιστική. Οι θεραπείες και τα θαύματα έγιναν σε βαριά ασθενείς, οι οποίοι μόλις και μετά βίας κρατιόντουσαν στη ζωή. Πουθενά δεν υπάρχει βελτίωση κάποιας εξωτερικής εμφάνισης.  Η Εκκλησία αν και δέεται υπέρ των σωματικών αναγκών, προτρέπει «ἄνω σχῶμεν τὰς καρδίας». Η ορθόδοξη θεολογία με γνώμονα την πίστη στη μοναδικότητα του προσώπου δεν μπορεί να κάνει αποδεκτές τις «βελτιωτικές» πρακτικές. 
Η αξία του ανθρώπου για την Εκκλησία δεν έγκειται στα σωματομετρικά του χαρακτηριστικά, ούτε στις διανοητικές του δυνατότητες, αλλά στο πόσο διασώζει το κατ’ εικόνα. Συνεπώς οποιαδήποτε γονιδιακή παρέμβαση, η οποία δεν έχει ως στόχο τη θεραπεία κάποιας σοβαρής ασθένειας, δεν μπορεί να γίνει αποδεκτή από την ορθόδοξη ηθική.Στο σημείο αυτό θα ήταν χρήσιμη η συνεργασία της ιατρικής επιστήμης με την Εκκλησία, ώστε να καταρτιστεί ένας κατάλογος με τις ασθένειες και τις καταστάσεις οι οποίες χρήζουν πραγματικής θεραπείας. Η κατάρτιση ενός τέτοιου καταλόγου, έστω και με τις σχετικές ατέλειες, θα βοηθούσε πολύ στην αποτελεσματικότητα του ποιμαντικού έργου της Εκκλησίας.
20) Για ποιο λόγο η ορθόδοξη διδασκαλία έχει σοβαρούς λόγους να μην δεχτεί την γενετική χειραγώγηση των ψυχικών και ηθικών χαρακτηριστικών;
Η ορθόδοξη διδασκαλία έχει σοβαρούς λόγους να μην δεχτεί την γενετική χειραγώγηση των ψυχικών και ηθικών χαρακτηριστικών. 
1. Ηθική συμπεριφορά υπάρχει μόνο όταν υπάρχει ελευθερία. 
2. Η τελειότητα του ήθους είναι αποτέλεσμα άσκησης και όχι επιβολής με τεχνικά μέσα.
3. Η γονιδιακή παρέμβαση στα ψυχικά και ηθικά χαρακτηριστικά αποτελεί την πιο βίαιη προσπάθεια για καταστρατήγηση της ελευθερίας του Προσώπου.
4. Κάθε καλή ή κακή πράξη δεν οφείλεται σε γενετικούς παράγοντες, όπως υποστηρίζουν οι βιοκοινωνιολόγοι που ουσιαστικά άρουν την ηθική ευθύνη των ανθρώπων. Αν ο άνθρωπος δεν επιλέγει υπεύθυνα και ελεύθερα την πορεία της ζωής του, τότε υφίσταται μόνο σε φυσικές διαδικασίες και ο ηθικός προβληματισμός απορρίπτεται.
5. Στον αντίποδα της νοοτροπίας που αναζητεί την τελειότητα με τεχνικά μέσα βρίσκονται η πνευματική καλλιέργεια μέσω της μετοχής στα μυστήρια και η παίδευση μέσω της αναφοράς στον πνευματικό πατέρα. 
6. 6. Τη βελτίωση των ανθρώπινων σχέσεων η Εκκλησία την αναζητά στην εν Χριστώ ενότητα μέσα από τη μετοχή στο μυστήριο της Θείας Ευχαριστίας. 
7.  Η μεταστροφή του ανθρώπου από το κακό στο αγαθό κατορθώνεται μέσα από το μυστήριο της Μετάνοιας και της Εξομολόγησης. 
8. Οι προσωπικές σχέσεις δεν μπορούν να αντικατασταθούν από κανένα ψυχρό και απρόσωπο τεχνολογικό επίτευγμα. 
Μέσα από όλα αυτά φαίνεται ότι η ορθόδοξη θεολογία, προβάλλοντας την ανεπανάληπτη αξία του Προσώπου, αποτελεί ίσως τη μοναδική διέξοδο για τον ορθό επαναπροσανατολισμό του σύγχρονου ανθρώπου. 
21) Η γενετική τεχνολογία, προσπαθώντας να αλλάξει τη φυσική τάξη των πραγμάτων, ποια πράξη επαναλαμβάνει;
Φυσικά αυτή η «νέα οντολογία» δεν είναι τόσο νέα, όσο φαίνεται. Κατά την πτώση του Αδάμ η δαιμονική ενέργεια εισάγει το κακό ως παρά φύσιν τρόπο, ενάντια στον κατά φύσιν λόγο, ο οποίος αποτελεί και νόμο της φύσης. Ο διάβολος προσπαθεί να αντικαταστήσει τη θεϊκή τάξη των λόγων των όντων με τη δική του δαιμονική οντολογία. Μ’  αυτόν τον τρόπο αμαυρώνει την ευ-λογία της κτίσης, η οποία κυβερνάται από την δαιμονική α-λογία. Η γενετική τεχνολογία, προσπαθώντας να αλλάξει τη φυσική τάξη των πραγμάτων, επαναλαμβάνει το ολίσθημα του Αδάμ. Προτιμά τη δαιμονική παραποίηση και α-λογία από τη θεϊκή τάξη και ευλογία. Στην περίπτωση αυτή η ορθόδοξη βιοηθική προβάλλει την αρχή της δικαιοσύνης ως διαφύλαξη της ένθεης τάξης των δημιουργικών λόγων του Θεού στην κτίση, και υπενθυμίζει στους ανθρώπους τον μεγάλο κίνδυνο της διατάραξης αυτής της τάξης. 
Η Ορθόδοξη Εκκλησία είναι η μόνη που μπορεί να προσφέρει ελπίδα και διέξοδο. Στη γενετική αναβάθμιση της ευγονικής, η ορθόδοξη θεολογία αντιτάσσει την οντολογική ανακαίνιση του ανθρώπου, η οποία συντελέστηκε με την ενανθρώπηση, τη σταύρωση και την ανάσταση του Χριστού.Η ορθόδοξη θεολογία πρέπει να υπενθυμίσει στον σύγχρονο άνθρωπο ότι του έχει δοθεί η δυνατότητα όχι απλώς να «βελτιώσει» το γένος του, αλλά να γίνει «γένος» του Θεού κατά χάριν. 
Αυτό θα το πετύχει όχι με τη μύησή του σε πρακτικές της γενετικής τεχνολογίας, αλλά με τη μετοχή του στη θεία Χάρη μέσω των μυστηρίων της Εκκλησίας.



